**Budúci zdravotníci v Ružomberku budú využívať najnovšiu 3D technológiu na výučbu anatómie ako prví na Slovensku.**

**Ružomberok, 7. mája 2020**

**Stredná zdravotnícka škola Márie Terézie Schererovej otvára ako prvá na Slovensku Virtuálnu Anatomickú Učebňu (VAU) novej generácie. Študenti Strednej zdravotníckej školy v Ružomberku tak vymenia obrázky ľudského tela v učebniciach za virtuálnu pitevňu. V škole sa dnes otvára virtuálna anatomická učebňa novej generácie, ktorá využíva najnovšie technológie virtuálnej reality.**

V zdravotníckych študijných odboroch zaraďujeme anatómiu k nosným predmetom, no pre veľký rozsah učiva a latinské názvoslovie ju väčšina študentov považuje za jeden z najťažších. *„Študijný predmet je náročný na predstavivosť, učenie a zapamätanie. Vďaka virtuálnej realite budú mať žiaci oveľa jasnejšiu predstavu o umiestnení jednotlivých orgánov v tele.“* hovorí PhDr. **Antónia Dobrovičová**, riaditeľka Strednej zdravotníckej školy v Ružomberku.

Verím, že sa štúdium stane pre žiakov atraktívnejším a vďaka 3D technológiám si žiaci zapamätajú učivo dlhodobejšie. *„Študenti nie sú zvyknutí v dnešnej dobe čítať knihy v printovej podobe, zaujímajú ich informácie z internetu a elektronických médií. Virtuálna anatomická učebňa predstavuje progresívne prvky vo vzdelávaní, ktoré sú študentom blízke,“* zdôrazňuje Antónia Dobrovičová. Okrem vylepšenia výuky pomocou špičkovej technológie vo virtuálnej učebni chce škola pritiahnuť do svojich tried aj viac žiakov.

*„Aplikácia umožňuje študentom skúmanie ľudského tela v troch dimenziách, pretože doteraz sa všetko učili prevažne z 2D obrázkov v učebniciach. Študenti vďaka tejto technológii učivo pochopia oveľa lepšie, rýchlejšie a efektívnejšie. Vybrané štruktúry môžu interaktívne otáčať, nakláňať, zväčšovať či oddeľovať tak, akoby mali reálne sústavy ľudského tela v ruke pred sebou,"* vysvetľujeMUDr. **Tomáš Brngál**, ktorý založil spoločnosť Virtual Medicine, s.r.o. a spolu so svojím tímom aplikáciu vytvoril. *„Aplikácia navyše obsahuje aj prvky gamifikácie, vďaka čomu si budú môcť študenti otestovať svoje vedomosti hravou a interaktívnou formou testov"* vysvetľuje. Aplikácia zároveň obsahuje pomenovania jednotlivých častí tela v slovenčine aj v latinčine a ich základnú charakteristiku.

Aplikácia, prispôsobená potrebám strednej zdravotníckej školy, obsahuje všetky zložky ľudského tela od svalov, kostí, ciev, nervov, orgánov až po jednotlivé sústavy. Virtual Medicine, s.r.o. otvára už svoju 8. virtuálnu anatomickú učebňu na Slovensku a v Česku, pričom v Ružomberku budú mať prvú VAU najnovšej generácie, ktorá funguje pomocou špičkovej technológie Oculus Quest.

**Kľúčové fakty o VAU (Virtuálnej Anatomickej Učebni):**

*“Počas testovania na iných školách sa ukázalo, že naša aplikácia fungujúca vtedy ešte na staršej technológii zvýšila znalosti študentov v priemere o viac ako 25%, pričom veríme, že vďaka tejto novej špičkovej technológii to môže byť ešte viac. 84% študentov uviedlo, že vďaka aplikácii sa im anatómia učila oveľa ľahšie, 92% študentov by chcelo mať vo VR dokonca viac predmetov (napr. Fyziológiu, Histológiu, Imunológiu, atď.) a 94% odporúčilo našu aplikáciu svojim priateľom”* dodáva Tomáš Brngál.

* v decembri 2016 bola otvorená prvá Virtuálna Anatomická Učebňa (VAU) pre študentov medicíny na Lekárskej fakulte Univerzity Komenského
* v Ružomberku bude VAU novej generácie využívať takmer 260 žiakov zo študijných odborov zdravotnícky asistent a praktická sestra a učebného odboru sanitár
* aplikácia obsahuje aj prvky gamifikácie a popis jednotlivých štruktúr ľudského tela spolu s ich slovenskými i latinskými názvami
* komerčnú aplikáciu od Virtual Medicine, s.r.o. dnes používajú desaťtisíce ľudí už vo viac ako 180 krajinách sveta

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**O Virtual Medicine, s.r.o.**

Virtual Medicine, s.r.o. je firma, ktorá už viac ako päť rokov vyvíja a zdokonaľuje unikátnu medicínsku aplikáciu Human Anatomy VR. Mesiac a pol po jej vydaní pre platformu Samsung GearVR si ju stiahli tisíce ľudí v 122 krajinách sveta (momentálne desaťtisíce ľudí vo viac ako 180 krajinách sveta) bez akéhokoľvek marketingu. Human Anatomy VR robí učenie efektívnejším, interaktívnejším a zábavnejším. Je to prvá a momentálne stále jediná anatomická VR aplikácia na platforme Oculus Go, Samsung GearVR a Google Daydream na svete. Google si ju dokonca vybral medzi TOP 3 aplikácie z celého storu a zaradil ju medzi "featured".

Kontakty:

PhDr. Antónia Dobrovičová, riaditelkaszsmtsrbk@gmail.com, +421 444 328 166, +421 915 88 144

MUDr. Tomáš Brngál, tomas@medicinevirtual.com, +421 904 326 941

Mgr. Katarína Zvonárová, marketing@virevr.com, +421 948 127 741